**PRACOVNÝ LIST pre birmovancov**

4.16. Pätoro cirkevných prikázaní

**Doplň chýbajúce slová**

1. *„Čo zviažete na zemi, bude zviazané v nebi, a čo rozviažete na zemi, bude rozviazané v nebi.“* (Mt 18,17-18) *-* mandát, ktorý dal Ježiš .................... .
2. *Kresťan sa má v nedeľu a v prikázaný sviatok zúčastniť na ...........**svätej omši.*
3. Aspoň ........ do roka by som sa mal vyspovedať a prijať Sviatosť Oltárnu. Tieto sviatosti som pozvaný prijímať čo najčastejšie.
4. Dni pokánia sú dňami, ktoré prispievajú k ............... srdca tým, že získavame nadvládu nad svojimi .............. .
5. Sviatosť .................. je darom pre mňa i moju manželku. Manželský ................ v prítomnosti Boha manželstvo chráni a pomáha zostať verným.
6. „Kto štedro seje, štedro bude aj žať“. (2 Kor 9,6) Cirkev sa buduje dávaním talentov, služby, svojho času a peňazí, ................. seba.
7. Pätoro cirkevných prikázaní povzbudzuje využiť potrebné ................... a rozvíja ducha modlitby, sviatostného a morálneho života, rast lásky k Bohu a blížnemu. Tieto prikázania sú záväzné.

**Zamyslenie**

*„Čo rozviažete na zemi, bude rozviazané v nebi“* (Mt 18,18) – mandát, ktorý dal Ježiš Cirkvi. Aký je Ježiš, keď toto povedal? Komu konkrétne dal tento mandát? Môže Cirkev tento mandát používať aj dnes? Aké právomoci má Cirkev na základe tohto mandátu?

Dni pokánia a pôstu – čo to znamená pre teba? Piatkový pôst, popolcová streda, Veľký piatok .... Aký úžitok z nich môžeš mať?

Na čo sú Cirkvi peniaze? Čo Cirkev podporuje zo svojich príjmov? Na čo sú jej hmotné prostriedky? Podľa teba je Cirkev bohatá?

Prečítaj si zo Svätého písma príbeh o chudobnej vdove (Mk 12,41-44). Ako Ježiš vyhodnocuje správanie vdovy? Uvažuj o tom, aká to môže byť výzva pre teba? Ako môže byť aj tvoj drobný príspevok pomocou?Ježiš hovoril pekne o vdove veľmi pekne. Vie čítať do srdca a oceniť skryté dobro. Aký je Ježiš, keď aj ty robíš skryté dobro?

„Veď kto skúpo seje, skúpo bude aj žať; kto seje štedro, štedro bude aj žať. Každý tak, ako si zaumienil v srdci; nie zo žiaľu ani z donútenia, lebo veselého darcu Boh miluje.“ (2 Kor 9, 6-7). Cirkev sa buduje dávaním talentov, služby, svojho času a peňazí, dávaním seba. Akým spôsobom by si ty mohol podporovať cirkevné ustanovizne (dobrovoľnícky, finančne, modlitbou, propagovaním)? Podporuješ Cirkev, farnosť nejakým dobrom? Chcel by si? Akým?

Vymenuj Pätoro cirkevných prikázaní. Pätoro cirkevných prikázaní povzbudzuje využiť potrebné **minimum** a rozvíja ducha modlitby, sviatostného a morálneho života, rast lásky k Bohu a blížnemu. Tieto prikázania sú záväzné. Je to potrebné minimum aktívneho kresťanského života. Dodržiavaním týchto prikázaní prinášaš Božie kráľovstvo, kráľovstvo spravodlivosti a pokoja do tohto sveta. Ježišovi ide o tvoj večný život, aby sme ho ty, aj všetci ľudia, prežili s Ním. Slovo prikázania možno v tebe vzbudzujú odpor alebo nechuť. Povedz to v krátkom tichu Ježišovi.

**Modlitba**

Ježišova modlitba za Cirkev:

„No neprosím len za nich, ale aj za tých, čo skrze ich slovo uveria vo mňa, aby všetci boli jedno, ako ty, Otče vo mne a ja v tebe, aby aj oni boli v nás, aby svet uveril, že si ma ty poslal. A slávu, ktorú si ty dal mne, ja som dal im, aby boli jedno, ako sme my jedno - ja v nich a ty vo mne. Nech sú tak dokonale jedno, aby svet spoznal, že si ma ty poslal a že ich miluješ tak, ako miluješ mňa. Otče, chcem, aby aj tí, ktorých si mi dal, boli so mnou tam, kde som ja, aby videli moju slávu ktorú si mi dal, lebo si ma miloval pred stvorením sveta. Spravodlivý Otče, svet ťa nepozná, ale ja ťa poznám. I oni spoznali, že si ma ty poslal. Ohlásil som im tvoje meno a ešte ohlásim, aby láska, ktorou ma miluješ, bola v nich a aby som v nich bol ja.“ (Jn 17,20-26) AMEN.

**Aplikácia do života – vyber si**

* piatkový pôst. Obetuj ho za čo chceš ... , napr. aj za tvoju rodinu, tvoje problémy
* podpor tento týždeň nejaké dobré dielo vo farnosti konkrétnym skutkom, modlitbou, finančne, dobrovoľnícky...

**KOMUNIKAČNÁ HRA** (Icebreaker) – **na úvod stretnutia** (cieľom hry je „lámať ľady“ – zažiť niečo spolu, odľahčiť napätie. Hra nemusí súvisieť s témou stretnutia.)

Skupinka sedí. Animátor má na lístkoch napísané otázky. Toľko otázok, koľko ľudí je na stretku. Otázky na papierikoch kolujú postupne všetkým tak, aby ich nevideli a postupne si každý ťahá po jednej otázke a krátko odpovedá. Papierik si nechá v ruke. Nik odpovede nekomentuje. Hra by mala mať švih, každý odpovedá krátko. Otázky sa môžu aj opakovať: *Aký máš pocit keď máš poslúchnuť? Rád dávaš niekomu pravidlá? Rešpektuješ pravidlá? Sú dôležité pravidlá? Čo podľa teba spôsobujú pravidlá v spoločnosti? Radšej dávaš, alebo si berieš?*

**Chýbajúce slová:** 1. Cirkvi; 2. celej; 3. raz; 4. slobode, pudmi; 5. manželstva; 6. dávaním; 7. minimum